Ylen urheilutoimittaja Tapio Suominen pääsi kotiin perjantaina.

Ylen suosikkiselostajan Tapio Suomisen äänestä kuultaa katumus jo heti tuttavallisten tervehdysten lomassa. IS:n haastattelussa Suominen taustoittaa nyt asioita, joiden vuoksi hän vietti neljä viime viikkoa Hämeenlinnan keskussairaalan psykiatrisella osastolla.

– Pääsen tänään täältä himaan, mikä on hieno juttu, mutta ei tässä mistään sankaritarinasta kannata puhua, Suominen, 53, sanoo matalalla äänellä.

– Ei auta mikään, itse olen hölmöillyt. Ei kukaan muu.

Ylen pitkäaikainen urheilutoimittaja on kertonut julkisuudessa kärsivänsä kaksisuuntaisesta mielialahäiriöstä. Siitä aiheutuneiden oireiden vuoksi kansan rakastama virtuoosi on viime vuosina ollut aiemminkin sairauslomalla, mutta sittemmin hän on vaikuttanut hyvävoimaiselta.

Lähihistoriassa hänen sairautensa on näyttänyt olleen jopa erinomaisesti hallinnassa, mistä priimaluokkaiset selostukset ovat olleet yksi selvä merkki.

– Ennen lokakuun loppua vointi oli tosiaan hyvä, ei mitään valittamista. Mutta sitten kävi niin kuin kävi, Suominen kertoo.

Hän viittaa lokakuun loppupuolen tapahtumiin. Tuolloin hän kärähti rattijuopumuksesta Hattulassa.

– Raaka fakta on, että ajoin autoa 0,6 promillen humalassa. Se oli niin raju pettymys, siis kaikkinensa niin raju kolaus, että sairauteen kuuluvat oireet iskivät päälle. Oli pakko jäädä saman tien sairauslomalle ja hakea hoitoa, Suominen selvittää.

– Tällainen virhe heijastui armotta sovittuihin duuneihini. Olin valmistautunut täysillä ja intohimoisesti tähän hiihtokauteen ja ensi helmikuun Etelä-Korean talviolympialaisiin. Pettymys oli tietysti entistäkin suurempi, kun kaikki luonnollisesti meni uusiksi, enkä päässytkään selostamaan hiihtoa, hän jatkaa.

Suominen ei osaa arvioida, milloin hän pystyy palaamaan toimittajan töihin.­

Psykiatrisella osastolla Suominen sai erinäistä hoitoa, muun muassa kymmenesti sähköä. Hän sanoo vointinsa parantuneen kuukauden mittaisen hoidon myötä.

– Toipumiseni etenee. On silti vielä liian varhaista arvioida, millä aikataululla pystyisin palaamaan toimittajan töihin. Tavoitteenani on palata mahdollisimman pian. Asia ei kuitenkaan ole minun päätettävissäni, vaan asioista on keskusteltava Ylen toimituksen johdon kanssa, Suominen näkee.

– Rattikäry oli iso virhe, jota kadun, mutta sen enempää en halua taustoittaa sitä. Tällaisessa tilanteessa seuraamukset pitää olla valmis kantamaan. Toivon, että kaikki sujuu hyvin ja pystyn jatkamaan Ylen täysipainoisena toimittajana. En aio eläköityä, hän vielä painottaa.

Yleisradio kertoi marraskuussa, ettei Suominen selosta maastohiihtoa Pyeongchangin olympialaisissa. Suomisen sijaan hiihtoa selostaa Jussi Eskola.